Werker vermoor wat plaashuis naby Potch oppas | Netwerk24
Deur Susan Cilliers 22 April 2019 17:32
Die polisie kon Maandagmiddag nie sy naam bekend maak nie omdat hy nog geïdentifiseer en sy naasbestaandes in kennis gestel moet word.
George Gibbens, eienaar van die plaas, het gesê die man wat die plaas by hom huur, was die naweek weg en Maandagmiddag nog van die Noord-Kaap af op pad terug na Potchefstroom, nadat hy van die moord gehoor het.
"Die huurder sal eers wanneer hy terug is op die plaas meer besonderhede kan gee oor die werker en die goedere wat moontlik gesteel is."
Kol. Adéle Myburgh, polisiewoordvoerder in Noordwes, sê die werker se lyk is Maandagmiddag vroeg gevind toe die huurder se ma die honde gaan kosgee het. "Sy het gesien iets is fout omdat die veiligheidshek by die voordeur en die voordeur self oopgebreek is. Die werker se lyk was in die hoofslaapkamer."
Die werker se hande en voete is vasgebind. Hy het kopwonde gehad, maar dis nog nie seker of hy geskiet of geslaan is nie. Hy was vermoedelik in sy vroeë 20's, sê Myburgh. "Die rower(s) het die kluis sonder sukses probeer oopbreek. Dis nie seker of enigiets gesteel is nie."
Volgens Rudi du Toit, voorsitter van Potchefstroom Landelike Veiligheid, het die huurder se ma nog met die werker gepraat toe sy Saterdagmiddag die honde gaan kosgee het. "Sover ons kennis strek, is sy die laaste persoon wat hom lewend gesien het." Du Toit was ook op die toneel nadat die lyk gekry is.
Volgens Gibbens was daar die afgelope tyd 'n vlaag van inbrake op verskillende plase in die omgewing. "Ons plaas en die ander plase is maar sowat 4 km van die polisie se berede sentrum; dit wys net hoe min respek die diewe vir die polisie het."